Document ID: 32014D0660

DEĊIŻJONI TA' IMPLIMENTAZZJONI TAL-KUMMISSJONI
tal-11 ta' Settembru 2014
dwar il-ftehim fuq mudell ta' finanzjament għall-kontribuzzjoni tal-Fond Ewropew għall-Iżvilupp Reġjonali u l-Fond Agrikolu Ewropew għall-Iżvilupp Rurali għal strumenti finanzjarji konġunti illimitati ta' garanzija u ta' titolizzazzjoni favur impriżi żgħar u ta' daqs medju
(2014/660/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari t-tieni subparagrafu tal-Artikolu 39(4) tiegħu,
Billi:
(1)
Il-kriżi finanzjarja affettwat impriżi żgħar u ta' daqs medju (SMEs) fl-Unjoni Ewropea mill-2009 minħabba, fost affarijiet oħra, id-diżingranaġġ li sar mill-banek Ewropej fil-karti tal-bilanċ tagħhom biex ikunu konformi mar-rekwiżiti kapitali mnaqqxa fid-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (2) kif ukoll ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li temenda r-Regolament (UE) Nru 648/2012 (3). Sabiex jiġu indirizzati l-fallimenti tas-suq potenzjali li jirriżultaw għal servizzi finanzjarji u strumenti finanzjarji għall-SMEs, il-Kunsill Ewropew ta mandat lill-Kummissjoni biex tesplora opzjonijiet biex ikunu disponibbli strumenti finanzjarji għall-SMEs f'livell pan-Ewropew.
(2)
Il-Kummissjoni, flimkien mal-Bank Ewropew għall-Investiment (BEI), ikkonkludiet f'Diċembru 2013 eżerċizzju ta' valutazzjoni ex-ante li minnu ħareġ li jeżisti falliment tas-suq fil-provvista ta' finanzi għall-SMEs vijabbli fl-Unjoni Ewropea kompriżi f'firxa stmata minn 20 sa 112-il biljun euro. (4)
(3)
Il-valutazzjoni ex-ante enfasizzat l-importanza ta' reazzjoni rapida għall-kriżi finanzjarja kif taffettwa lill-SMEs, fil-kuntest ta' sforz Ewropew konġunt biex tingħata ħajja mill-ġdid lill-kanal imblukkat tal-kreditu għall-SMEs, jiġi stimulat it-tkabbir ekonomiku u tiġi miġġielda l-frammentazzjoni tas-suq intern rigward l-aċċess tal-SMEs għal kreditu.
(4)
Parti minn din ir-reazzjoni hija li jinfetħu twieqi speċifiċi fi ħdan strumenti finanzjarji stabbiliti fil-livell tal-Unjoni skont ir-Regolament (UE) Nru 1287/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Programm għall-Kompetittività tal-intrapriżi u l-intrapriżi ż-żgħar u ta' daqs medju (COSME) (2014-2020) u li jħassar id-Deċiżjoni 1639/2006/KE (5) kif ukoll ir-Regolament (UE) Nru 1291/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Orizzont 2020 - il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE. (6)
(5)
Peress li l-Artikolu 17(2) tar-Regolament (UE) Nru 1287/2013 (COSME) u l-Artikoli 20 u 21 tar-Regolament (UE) Nru 1291/2013 li jistabbilixxi Orizzont 2020 espliċitament għandhom l-għan li jiżguraw il-komplementarjetà u s-sinerġiji mal-Fondi Strutturali u ta' Investiment Ewropej (il-Fondi SIE), parti oħra tar-reazzjoni hija li l-Istati Membri jitħallew jużaw il-Fond Ewropew għall-Iżvilupp Reġjonali (FEŻR) u l-Fond Agrikolu Ewropew għall-Iżvilupp Rurali (FAEŻR) sabiex jipprovdu kontribuzzjoni finanzjarja lil dawn l-istrumenti finanzjarji stabbiliti fil-livell tal-Unjoni skont l-Artikolu 39(2) tar-Regolament (UE) Nru 1303/2013.
(6)
Dawn l-istrumenti finanzjarji stabbiliti fil-livell tal-Unjoni huma ġestiti indirettament mill-Kummissjoni bil-kompiti implimentattivi mogħtija lill-BEI jew lill-FEI skont l-Artikolu 58(1)(c)(iii) u l-Artikolu 139(4) Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (7) fir-rigward ta' strumenti finanzjarji bla limitu ta' garanzija u ta' titolizzazzjoni favur l-SMEs. Għal dan il-għan, il-Kummissjoni jkollha tikkonkludi ftehimiet ta' delega mal-BEI jew mal-Fond Ewropew tal-Investiment (FEI).
(7)
Fil-każ li Stat Membru jagħmel użu mill-possibbiltà li jipprovdi kontribuzzjoni finanzjarja mir-riżorsi tal-FEŻR u tal-FAEŻR għall-istrumenti finanzjarji stabbiliti fil-livell tal-Unjoni, l-Artikolu 39(4)(c) tar-Regolament (UE) Nru 1303/2013 jirrikjedi li l-Istati Membri parteċipanti jikkonkludu ftehim ta' finanzjament mal-BEI jew mal-FEI.
(8)
L-istrumenti finanzjarji stabbiliti fil-livell tal-Unjoni jistgħu jagħtu r-rispons rapidu mixtieq jekk il-funzjonament tagħhom ikun jissodisfa żewġ kundizzjonijiet. L-ewwel nett, irid ikun hemm kundizzjonijiet uniformi u trattament ugwali għal, u fost, l-Istati Membri parteċipanti fl-użu tar-riżorsi tal-FEŻR u tal-FAEŻR. It-tieni, il-kundizzjonijiet għall-kontribuzzjoni ta' riżorsi tal-FEŻR u tal-FAEŻR skont kwalunkwe ftehim ta' finanzjament individwali li jiġi assunt minn Stati Membri parteċipanti u l-BEI jew l-FEI u l-kondizzjonijiet li jkunu jinsabu fil-ftehimiet ta' delega rigward sorsi oħra taħt COSME u Orizzont 2020 iridu jkunu konsistenti. L-aħjar mod biex tiġi żgurata l-konformità ma' dawn il-kundizzjonijiet huwa li jkun hemm mudell tal-ftehim ta' finanzjament, disponibbli għat-tnejn, kemm għall-Istati Membri parteċipanti kif ukoll għall-BEI jew għall-FEI. Huwa għalhekk meħtieġ li jiġi stabbilit mudell tal-ftehim ta' finanzjament.
(9)
Sabiex tiġi żgurata implimentazzjoni effiċjenti ta' riżorsi tal-FEŻR u tal-FAEŻR ikkonċernati, il-mudell tal-ftehim ta' finanzjament għandu jinkludi, fost l-oħrajn, kompiti u obbligi tal-BEI jew tal-FEI bħal ma huma remunerazzjoni, ingranaġġ minimu li għandu jinkiseb f'mumenti definiti b'mod ċar, kundizzjonijiet għall-ħolqien ta' finanzjar għad-debitu għall-benefiċċju tal-SMEs, dispożizzjonijiet rigward attivitajiet mhux eliġibbli u kriterji ta' esklużjoni, skeda ta' pagamenti tal-FEŻR u l-FAEŻR lill-istrument finanzjarju, penali fl-eventwalità ta' nuqqas ta' kisba tar-riżultati mill-intermedjarji finanzjarji kkonċernati, dispożizzjonijiet dwar l-għażla ta' intermedjarji finanzjarji, dispożizzjonijiet dwar il-monitoraġġ, ir-rappurtar, il-verifika u l-viżibbiltà tal-istrumenti finanzjarji u kundizzjonijiet għat-terminazzjoni tal-ftehim.
(10)
Sabiex tkun tista' ssir l-applikazzjoni f'waqtha tal-miżuri stipulati f'din id-Deċiżjoni, din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffċjali tal-Unjoni Ewropea.
(11)
Il-miżuri stipulati f'din id-Deċiżjoni huma konformi mal-opinjoni tal-Kumitat ta' Koordinazzjoni għall-Fondi Ewropej Strutturali u ta' Investiment stabbilit permezz tal-Artikolu 150(1) tar-Regolament (UE) Nru 1303/2013,
ADOTTAT DIN ID-DEĊIŻJONI:
Artikolu 1
Il-mudell tal-ftehim ta' finanzjament għall-kontribuzzjoni finanzjarja tal-Fond Ewropew għall-Iżvilupp Reġjonali u l-Fond Agrikolu Ewropew għall-Iżvilupp Rurali għal strumenti finanzjarji konġunti illimitati ta' garanzija u ta' titolizzazzjoni favur impriżi żgħar u ta' daqs medju, li għandu jiġi konkluż bejn il-Bank Ewropew tal-Investiment u l-Fond Ewropew tal-Investiment u kull Stat Membru parteċipanti jinsab fl-Anness ta' din id-Deċiżjoni.
Artikolu 2
Din id-Deċiżjoni tidħol fis-seħħ fil-jum ta' wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, il-11 ta' Settembru 2014.

Labels: 19
2
15
4